[bookmark: _Hlk530653226]Јавни позив за акредитацију спроводилаца програма стручног усавршавања у јавној управи
На основу члана 7. став 1. Уредбe о акредитацији, начину ангажовања и накнадама реализатора и спроводилаца програма стручног усавршавања у јавној управи („Службени гласник РС”, бр. 90/18, 71/19 и 6/26), Национална академија за јавну управу (у даљем тексту: Национална академија) објављује јавни позив за акредитацију спроводилаца програма стручног усавршавања у јавној управи.
Овај позив објављује се на веб презентацији Националне академије, Министарства државне управе и локалне самоуправе и на Порталу еУправа.
Јавни позив за акредитацију спроводилаца расписује се за следеће области стручног усавршавања:
1. Систем државне управе и уставно уређење
2. Општи управни поступак, управни спор и канцеларијско пословање
3. Јавне политике
4. Нормативни процес
5. Инспекцијски надзор
6. Превенција корупције
7. Заштита људских права и тајности података
8. Управљање људским ресурсима 
9. Финансијско-материјално пословање
10. Интерна финансијска контрола и ревизија у јавном сектору
11. Јавне набавке
12. Управљање програмима и пројектима и међународном развојном помоћи
13. Управа у служби грађана, е-управа и јавне услуге
14. ИТ- послови
15. Дигитална писменост
16. Управљање подацима  
17. Европске интеграције и међународна сарадња
18. Вештине руковођења и лични развој
19. Комуникација и односи са јавношћу
20. Страни језици
21. Српски језик и језици мањина
22. Обука реализатора
23. Локални развој и инвестиције	
24. Комуналне делатности
25. Становање и стамбена подршка
26. Друштвене делатности
27. Заштита животне средине
28. Пољопривреда и рурални развој
29. Управљање општинском имовином
30. Безбедност 
31. Систем локалне самоуправе
32. Просторно и урбанистичко планирање
33. Матичне књиге	
34. Царински систем
35. Бирачки спискови.
Објашњење области стручног усавршавања је доступно на интернет презентацији Националне академије на линку
Акредитација спроводилаца се спроводи по пријави овлашћеног лица подносиоца пријаве, са назнаком једне или више области стручног усавршавања за коју се врши акредитација. Број области за које се може поднети пријава није ограничен.
Акредитација спроводилаца се врши на основу оцене испуњености услова у погледу потребних кадрова, простора, опреме и средстава.
Услови за селекцију спроводилаца:
1) Кадровски ресурси спроводилаца

2) Простор за спровођење програма обуке

3) Опрема и средства потребна за спровођење програма обуке

Докази који се прилажу уз пријаву

- Уверење којим се потврђује запослење реализатора код подносиоца пријаве, односно уговор о ангажовању акредитованог реализатора за потребе спровођења програма обуке.

Уговор о ангажовању нарочито садржи податке о: врсти ангажовања (предавач, ментор, коуч и сл.), акредитацији лица за реализатора програма обуке у Националној академији (број и датум решења односно ИБР из Централне евиденције програма стручног усавршавања у јавној управи област стручног усавршавања за коју је акредитован, и сл.), област стручног усавршавања за коју се ангажује, период за који се уговор закључује, са одредбом о доступности за реализацију програма обуке у било ком тренутку, уз обавештење дато у разумном року. Модел уговора који садржи наведене податке можете преузети на линку

Стална листа предавача и других реализатора са ИБР бројем из Централне евиденције програма стручног усавршавања у јавној управи се налази на интернет презентацији Националне академије на линку 

Услов у погледу расположивих кадровских ресурса сматра се испуњеним ако су достављани докази о ангажовању најмање једног реализатора са Сталне листе предавача и других реализатора програма обука, односно друге реализаторе обуке ангажоване из реда запослених у високошколским установама које су акредитоване у складу са прописима о високом образовању или из реда запослених у научноистраживачким организацијама акредитованим у складу са прописима о научноистраживачкој делатности или из реда запослених у другим јавно признатим организаторима активности образовања одраслих или реализаторе обуке који имају најмање исти ниво и врсту образовања као и запослени који су полазници обуке, односно одговарајућег програма и који поседују стручно, радно и предавачко искуство у области у којој се програм спроводи, односно објављене радове из релевантне стручне области.

Табелу у коју уносите податке о ангажованим лицима у областима за које се врши акредитација можете преузети на линку

- Доказ о власништву, закупу или коришћењу простора, који није мањи од 2m² по полазнику за предвиђену намену спровођења програма стручног усавршавања за најмање 25 полазника програма по једној обуци (поседовање просторије од минимум 50 m²). 

- Списак опреме и средстава (најмање два рачунара и један пројектор или таблу за презентацију, инвентар намештаја за простор предвиђен за спровођење програма стручног усавршавања који обезбеђује истовремено учешће најмање 25 учесника програма обуке, као и другу опрему и средства неопходна за несметану реализацију обуке, са њиховом техничком спецификацијом).  Изузетно, за спровођење информатичких обука потребно је истовремено обезбедити рачунар за сваког полазника обуке. Изјава која садржи списак опреме и средстава је доступна на линку

* у случају подношења већег броја исправа/докумената којима се доказује испуњење једног услова потребно је скенирати исте у једном фајлу ради могућности прилагања

Пријава на позив:
Пријаве на овај јавни позив подносе се искључиво путем услуге електронске управе која је објављена на Порталу еУправа на линку, попуњавањем електронског обрасца. Напомињемо да се пријава подноси искључиво са налога одговорног лица (лица овлашћеног за заступање). Електронски образац попуњава се ћириличким писмом.
Како допунити пријаву:
Поднету пријаву можете једино допунити током рока за подношење пријава у делу „Моје активности“, који се налази у падајућем менију испод Вашег имена, у горњем десном углу Портала еУправа.
Након одабира поља „Моје активности“, потребно је да изаберете захтев који желите да допуните. Кликом на дугме „Допуни захтев“ отвара се иницијални захтев, који је могуће допунити потребном документацијом.
Рок за подношење пријава:

Рок за подношење пријава је 31.08.2026. године до краја дана.

Напомена

Обавештења о јавном позиву можете добити путем електронске поште: akreditacija@napa.gov.rs  
Решење којим се одлучује о захтеву доставља се подносиоцу електронским путем у Јединствени електронски сандучић подносиоца на Порталу еУправа. На основу коначног решења о акредитацији Национална академија врши упис акредитованих реализатора у Евиденцију спроводилаца обука.

